病中贈張十八
作者：韓愈
朝代：唐

paragraphs: 中虛得暴下，避冷臥北窗。
不蹋曉鼓朝，安眠聽逢逢。
籍也處閭里，抱能未施邦。
文章自娛戲，金石日擊撞。
龍文百斛鼎，筆力可獨扛。
談舌久不掉，非君亮誰雙。
扶几導之言，曲節初摐摐。
半途喜開鑿，派別失大江。
吾欲盈其氣，不令見麾幢。
牛羊滿田野，解斾束空杠。
傾尊與斟酌，四壁堆罌缸。
玄帷隔雪風，照爐釘明釭。
夜闌縱捭闔，哆口疏眉厖。
勢侔高陽翁，坐約齊橫降。
連日挾所有，形軀頓胮肛。
將歸乃徐謂，子言得無哤。
回軍與角逐，斫樹收窮龐。
雌聲吐款要，酒壺綴羊腔。
君乃崑崙渠，籍乃嶺頭瀧。
譬如蟻蛭微，詎可陵崆㟅。
幸願終賜之，斬拔枿與樁。
從此識歸處，東流水淙淙。